У Вікіпедыі ёсць артыкулы пра іншых асоб з прозвішчам Сідараў.
**Ю́рый Уладзі́міравіч Сі́дараў** (8 мая 1927, с. Рап’ёўка, цяпер Саратаўская вобласць, Расія — 9 студзеня 2004) — беларускі акцёр тэатра і кіно. Народны артыст Беларусі (1977).

Біяграфія
---------

У 1945 годзе паступіў у Вышэйшае тэатральнае вучылішча імя М. С. Шчэпкіна, якое скончыў у 1949 годзе. Пяць гадоў працаваў у Гродзенскім абласным драматычным тэатры. З 1954 года ў Дзяржаўным рускім драматычным тэатры Беларускай ССР. Адначасова з 1968 года выкладае ў Беларускай акадэміі мастацтваў. Памёр 9 студзеня 2004 года. Пахаваны на Усходніх могілках Мінска.

### Сям’я

Жонка — Зоя Васілеўна Асмалоўская (1928—2012) — беларуская акцёрка тэатра і кіно. Дачка — Алена Сідарава — акцёрка Нацыянальнага акадэмічнага тэатра імя Янкі Купалы, Заслужаная артыстка Беларусі (2013).

Творчасць
---------

Творчасці Юрыя Сідарава ўласцівыя лаканічныя выразныя сродкі, знешняя стрыманасць пры нутранай напружанасці, дакладнасць дэталяў, пластычнасць мастацкага вобраза.

Выканаўца гераічных, лірычных, вострахарактарных, камедыйных роляў. Ролі ў беларускім рэпертуары тэатра імя Максіма Горкага: лейтэнант Наганаў, палкоўнік Кусонскі, паліцай Зыль («Брэсцкая крэпасць», «Галоўная стаўка», «Дзеля жыцця» Канстанціна Губарэвіча), Гарачун («Білет у мяккі вагон» Аркадзя Маўзона), Дробыш, Хазяінаў («Трывога», «Соль» Алеся Петрашкевіча), Чарвякоў («Знак бяды» паводле Васіля Быкава) і інш. Ролі ў класічным рэпертуары: Мікіта («Улада цемры[ru]» Льва Талстога), Пратасаў, Бардзін, Ягор Булычоў, Бубнаў, Жан («Дзеці сонца», «Ворагі[ru]», «Ягор Булычоў і іншыя[ru]», «На дне[ru]» Максіма Горкага, «Букееў і кампанія» паводле п’есы «Якаў Багамолаў» Максіма Горкага), Актавій Цэзар, Банка («Антоній і Клеапатра[ru]», «Макбет[ru]» Уільяма Шэкспіра), барон Бэрлі («Марыя Сцюарт» Фрыдрыха Шылера) і інш. Псіхалагічна паглыблена раскрыў характары Аарне («Каменнае гняздо» Х. Вуаліёкі), Бернарда Шоу («Мілы лгун» Джэрома Кілці), Дасбергена Мустафаева («Узыходжанне на Фудзіяму» Чынгіза Айтматава і К. Мухамеджанава), Гартмана («Дзікунка» Жана Ануя), Фушэ («Вячэра» Жана-Клода Брысвіля) і інш. Удзельнічаў у тэлевізійных і радыёспектаклях.

Фільмаграфія
------------

1. 1959 — Каханнем трэба даражыць — *эпізод*
2. 1960 — Вясновыя навальніцы — *Косця*
3. 1967 — Запомнім гэты дзень — *эпізод*
4. 1967 — Побач з вамі — *аднапалчанін*
5. 1973 — Корцік — *Свірыдаў*
6. 1973 — Бронзавая птушка — *Свірыдаў*
7. 1974 — Апошняе лета дзяцінства — *Свірыдаў*
8. 1974 — Полымя — *член стаўкі*
9. 1974 — Чатыры нядзелі
10. 1980 — Атланты і карыятыды
11. 1980 — Першай па расе прайшла прыгажуня
12. 1981 — Адзіны мужчына — *Сцякольнікаў*
13. 1998 — Дзень поўні

Узнагароды
----------

Народны артыст Беларусі (1977). Кавалер двух ордэнаў «Знак Пашаны», Ордэна Працоўнага Чырвонага Сцяга, ордэна Францыска Скарыны (2002).

Памяць
------

У Мінску на доме № 9 па вуліцы Раманаўская Слабада, дзе Юрый Сідараў жыў у 1970—2004 гадах, усталяваная памятная дошка.

Зноскі
------

1. ↑  Юрий Сидоров (руск.)(недаступная спасылка).  kino-teatr.ru. Архівавана з першакрыніцы 21 лютага 2019. Праверана 21 лютага 2019.
2. 1 2 3  Бур’ян Б. 2002, с. 368

Літаратура
----------

* *Барыс Бур’ян.* Сідараў Юрый Уладзіміравіч // Беларуская энцыклапедыя: У 18 т. Т. 14: Рэле — Слаявіна / Рэдкал.: Г. П. Пашкоў і інш.. — Мінск: БелЭн, 2002. — С. 368. — 512 с. — ISBN 985-11-0238-5.

Спасылкі
--------

* Сідараў Юрый Уладзіміравіч на сайце анлайн-энцыклапедыі «Беларусь у асобах і падзеях»

|  |  |
| --- | --- |
| ⚙️   Тэматычныя сайты | Internet Movie Database |
| Нарматыўны кантроль | БАП: 128216 |